নিহত বাবুল গোয়ালার অসহায় ভাই-বোনদের দশ লক্ষ টাকা সরকারি ক্ষতিপূরণের দাবিতে এলাকাবাসী আজ শিলচর শহরে রাস্তা অবরোধ করল। সকাল এগারোটা থেকে এক ঘণ্টারও বেশি সময় অবরোধ চলে। এতে শহর জুড়ে যানজট হয়। পরে আন্দোলনকারীরা মিছিল করে জেলাশাসকের অফিসের সামনে বিক্ষোভ দেখান। বিজেপি নেতা কৌশিক রাই, অবধেশ সিংহ, গোপাল রায়, দীপায়ন চক্রবর্তীরা এই বিক্ষোভের নেতৃত্ব দেন। তাঁরা জেলাশাসকের সঙ্গে সাক্ষাত করে একটি স্মারকলিপিও দেন। ৮ মে রাতে আইনুল হক নামে এক ঠিকাদারের বাড়ির সামনে থেকে ঠিকা নির্মাণ-শ্রমিক বাবুল জখম অবস্থায় উদ্ধার হন। পুলিশের চাপে আইনুল হক আত্মসমর্পণ করে। আদালতের নির্দেশে সে এখন পুলিশের হেফাজতে। প্রাথমিক জিজ্ঞাসাবাদে আইনুল পুলিশকে জানিয়েছে, মোবাইল চুরির জন্য চড় মেরেছিল বাবুলকে। পরে তেতলার ছাদ থেকে দৌড়ে পালাতে গিয়ে সে নীচে পড়ে যায়। পুলিশের অনুমান, ছাদে মারধর করে তাকে নীচে ফেলে দেওয়া হয়। এই দিন রাতেই শিলচর মেডিক্যাল কলেজ হাসপাতালে তার মৃত্যু হয়। আন্দোলনকারীরা আজ জেলাশাসককে জানান, বাবুলের মা-বাবা নেই। সে টাইলসের কাজ করে ভাইবোনদের ভরণপোষণ করছিল। তার মৃত্যুতে দুই বোন ও এক ভাই অসহায়। বড় বোনটির বয়স ১৫। ভাড়া বাড়ি। কী করে খাবার জোগাবে, এ নিয়ে তারা চিন্তিত। তাঁরা সরকারি তহবিল থেকে দশ লক্ষ টাকা সাহায্য দাবি করেন। দু’দিন আগেও তাঁরা একই দাবিতে জেলাশাসকের সঙ্গে দেখা করেছিলেন। জেলাশাসক গোকুলমোহন হাজরিকা তাঁদের জানান, দশ লক্ষ টাকা দেওয়ার মত কোনও প্রকল্প সরকারের হাতে নেই। একমাত্র জীবনজ্যোতি প্রকল্পের ৫০ হাজার টাকার ব্যাপারে তিনি নিশ্চয়তা দিতে পারেন। এর বাইরে প্রধানমন্ত্রীর ত্রাণ তহবিল থেকে সাহায্যের আবেদন করলে তিনি তা সুপারিশ-সহ নির্দিষ্ট স্থানে পাঠাতে পারেন। সোমবার জেলাশাসকের কাছে ৫০ হাজার টাকার কথা শুনেই আন্দোলনকারীরা বেরিয়ে এসেছিলেন। তাঁর চেম্বারে বসেই পুর সদস্য অসীম দাস ব্যক্তিগত তহবিল থেকে এক লক্ষ টাকা দেওয়ার কথা ঘোষণা করেন। আরেক পুর সদস্য রতন সরকার ৫ হাজার টাকা দেবেন বলে জানান। কাল বাবুলের ভাইবোনকে দেখতে গিয়ে ৫০ হাজার টাকা দেন রাজ্যের পরিবহণ ও ক্রীড়া মন্ত্রী অজিত সিংহ। এ দিকে, আজ জেলাশাসকের অফিস থেকে ফেরার সময় মিছিলের এক সদস্যের সঙ্গে পথচারীদের কথা কাটাকাটি শুরু হয়ে যায়। এক পথচারীকে নিগ্রহ করা হয় বলে থানায় অভিযোগ দায়ের হয়েছে। পুলিশ অভিযুক্তকে থানায় নিয়ে গিয়ে জিজ্ঞাসাবাদ করেছে।